इन काया भजनों में जीवन के प्रति अनासक्ति एवं मृत्यु के बाद की दुनिया के प्रति चिंता का भाव प्रकट होता दिखता है। जीवन में वह एक क्षण भी आ जाता है, जब शरीर की शक्ति चूक जाती है, सांसारिक आकर्षण सारे टूट जाते हैं और मनुष्य सारे आकर्षणों से विलग होकर दुनिया के बारे में सोचने लगता है। इन विरक्ति के भावों में गूंथें ये गीत मनुष्य को सोचने पर विवश कर देते हैं कि वे इस जगत से क्या लेकर जा रहें हैं, और उन्होंने इस दुनिया में रहकर क्या कमाया। धन, दौलत अथवा परोपकार या सत्कर्म। ये गीत महिला गीत है। प्रायः सभी संस्कार गीत महिलाओं द्वारा ही समूह में गाए जाते हैं। ये समवेत गीत बिना वाद्य के ही गाए जाते हैं। मालवा की स्त्रियां जीव को अनेक नामों से उपमित करती हुई उसे दुनिया की नश्वरता के बारे में बताती हुई गाती है.